23. schôdza NR SR - 9.deň - A. dopoludnia
Dátum: 2024-12-06
Poslanec: Matovič, Igor (SLOVENSKO)
Druh vystúpenia: Vystúpenie v rozprave

102. Ďakujem pekne za slovo. Takže tentokrát k rozprave alebo v rozprave k návrhu zákona, ktorý predkladáme. Je veľmi jednoduchý, v podstate navrhuje zákon, ktorý teda vám tu predkladám, o ktorom teraz rokujeme, aby sme predĺžili súčasne platný stav vyplácania daňového bonusu aj po 1. januári budúceho roku. Prečo to navrhujeme? Preto, lebo súčasná vláda, ktorá vládne, ktorá na bilbordoch pred voľbami sľubovali, sľubovala, že voľte nás, bude stabilita, pokoj a sociálne istoty , to mal Fico na billboarde, Danko mal: spoločne zastavme zdražovanie a Pellegrini mal: voľte nás, budú lacnejšie potraviny a lacnejšie energie , tak súčasná vláda sa rozhodla ísť cestou, že absolútne nič z toho, čo mali napísané na predvolebných bilbordoch, to znamená svoje predvolebné sľuby, že z toho nič nesplnia. Je to v podstate historicky prvá vláda za existenciu samostatnej Slovenskej republiky, ktorá po prvé sa rozhodla nesplniť žiaden z tých kľúčových svojich predvolebných sľubov, lebo potraviny lacnejšie teda nie sú, práveže máme druhú, druhé najrýchlejšie rastúce ceny potravín v celej Európe a na Slovensku Slováci kupujú to isté o 50 % drahšie ako Poliaci v tom istom obchodnom reťazci, ako teda sa môžte dozvedieť na stránke, myslím, Ficove potraviny, ktorú spravuje tu môj spravodajca Julo Jakab a kde každý mesiac poctivo chodí do Poľska na nákup kúpiť presne to isté, ten istý košík potravín do poľského Kauflandu, do slovenského a potom porovnáva, zverejňuje účtenky. Takže áno, vládne nám tu antisociálna vláda, v podstate vláda klamárov a podvodníkov, ktorí spáchali ten najväčší podvod v histórii samostatnej republiky, lebo všetci z tých kľúčových sľubov, ktoré som vymenoval, ani jeden jediný sľub nesplnili. Čiže potraviny výrazne drahšie, energie nebudú lacnejšie, ako sľúbili, prinajlepšom budú stáť presne toľko, koľko sme ich zastropovali my v čase, kedy stáli, stál plyn na trhu päť-, šesťkrát, sedemkrát viacej, ako stojí dnes. Čiže Fico mohol, len nechce. Jednoducho podviedol aj v týchto veciach ľudí. Koniec chaosu v žiadnom prípade. To tu vidíme, čo tu stvára Huliak, čo tu stvára Migaľ, či ako sa volá, že chce tam nejaký šport (povedané so smiechom), akože mne to je tiež smiešne, akože Andrej Danko mi je smiešny, ale keď som zase včera videl to, čo ukazoval, že čo vlastne Migaľ za čo bojuje, že bojuje za šport, ktorý teda niekto skáče na nejakom koníkovi plyšovom a dá si tyčku medzi nohy, to je aj na mňa dosť. Takže holt, toto určite teda nie je koniec chaosu, určite to nie je pokoj, ktorý nám tu sľubovali, a určite to nie sú ani sociálne istoty, lebo rad radom sociálne istoty zosekali a vlastne toto je prvá vláda takisto počas tých 30 rokov, ktorá extrémne závažným spôsobom vstupuje do rozpočtu rodín a berie ľuďom peniaze. Tým, že navyše ešte začali celé, celú tú konsolidáciu slávnu alebo uťahovanie opaskov ľudí tým, že si sami sebe schválili na vláde o 100 % vyššie platy, o 5 000 eur mesačne, tak úplne krásne dokazujú, že na tých rodinách s deťmi im absolútne nezáleží, že aj tých dôchodcov považujú za hlupákov. Čiže nie, ako hovorí Gašpar, že ja považujem všetkých voličov za hlupákov, Gašpar ich považuje, alebo gašparko ich považuje za hlupákov. Lebo od dôchodcov si vypýtať mandát, že zabezpečíme tu všetko lacnejšie, raj pomaly na zemi, v žiadnom prípade im nezrušíme rodičovské dôchodky. Však to sa aj mama Andreja Danka nechala počuť, že by mu odtrhla hlavu, ak by to zrušili, a nakoniec zrušia rodičovské dôchodky. Ukradnú rodinám s deťmi daňové bonusy, na ktoré mali zákonný nárok. Zavedú 23-percentnú dépéháčku a ostatné zlodejiny, ktoré títo ľudia, ktorí tu vládnu na základe volebného podvodu, ktorý spáchali, idú realizovať tieto svoje hókusy-pókusy na ľuďoch. Budú mať tak devastačné dopady na rozpočty rodín a najmä na rozpočty tých, ktorí sú na Slovensku najzraniteľnejší. Lebo keď sa opýtate štatistického úradu alebo si pozrete štatistiku, kto je najviac ohrozený chudobou na Slovensku, tak sú to práve rodiny s deťmi. A platí zároveň taká priama úmera, čím viac detí, a teraz nehovorím o rodinách, ktoré, kde sú dvaja rodičia, z ktorých ani jeden nechce pracovať, ale čím viac detí, tým väčšie riziko chudoby. A to riziko chudoby alebo ohrozenie chudobou je väčšie u takýchto rodín s viacerými deťmi ako pri slovenských dôchodcoch. Ale tak ako som povedal, táto vláda, asociálna vláda, sa nehanbila aj tým dôchodcom zobrať rodičovské dôchodky a to teda v prípade, ak teda dvaja rodičia dôchodci majú dve deti pracujúce za priemernú mzdu, tak bolo približne dokopy 1 400 eur ročne, tak bez hanby im tieto rodičovské dôchodky zobrali a dajú im almužnu späť, že okolo nejakých 140-150 eur dostanú cez 2 % daní. Ale Erik Tomáš ako bez hanby, s kamenným ksichtom postaví si vedľa seba toho, ja neviem, či si požičiavajú niekde v požičovni toho pána Kotiana, neviem, koľko sa v tej požičovni za neho platí, predsedu jednoty dôchodcov, a bez hanby ešte vedľa neho hovorí o tom teda, že vlastne oni rodičovský dôchodok nerušia, oni ho len nahrádzajú, lebo teraz sa to bude vyplácať z 2 % daní. Áno, treba byť k dôchodcom úprimní a keď Erik Tomáš rovno vie, že ide okradnúť tých dôchodcov o 90 % rodičovských dôchodkov, lebo z 2 % daní bude mať tá rodina, ktorú som spomínal, približne 150 eur ročne, ale súčasný systém tej rodine dával 1 400 eur ročne, tak nemôže klamať, zneužívať, poviem, dôveru, veľakrát slepú dôveru tých starších ľudí, ktorí áno, ako sa hovorí, túto republiku vystavali, nemôže ich zneužívať a klamať im do očí, že vlastne nič sa nestane a on im ten rodičovský dôchodok neukradne. Ale úplne najkrajšie bolo teda včera, keď pán Kotian pri tejto téme teda, prepáčte, že to spomínam pri tom daňovom bonuse, lebo je to celkový dopad na rozpočet rodín a súvisí to veľmi blízko teda s touto problematikou, keď pán Kotian sa nechal počuť v Denníku N v rozhovore, že len SMER dodržuje sľuby, ktorý dáva jednote dôchodcov, HLAS ich nedodržuje a SNS už vôbec. Toto bolo celkom prekvapivé, ale úplne najkrajšie bolo to, že za dve hodinky zrazu jednota dôchodcov, predsedníctvo jednoty dôchodcov posiela stanovisko do médií, že predsedníctvo jednoty dôchodcov nesúhlasí s tým, čo povedal pán Kotian. Chceli tým povedať teda, že všetky politické strany asi vládnej koalície dodržujú sľuby, a teda nesúhlasia s tým, čo povedal pán Kotian, a viete, kto bol podpísaný pod to stanovisko predsedníctva jednoty dôchodcov? No predsa pán Kotian. Takže takíto ľudia tu robia alibi, ako hovorím ten pojazdný exponát alebo z požičovne, ktorý si nosia na tlačovky, ktorý tam pritakáva zločincom, ktorí vládnu, k tomu, že oni vlastne myslia na dôchodcov a dôchodcom pomáhajú a vlastne im neubližujú tým, že im ukradnú rodičovské dôchodky. V skutočnosti len bohapusto, bez charakteru, amorálne zneužívajú nevedomosť a, ako som povedal, veľakrát aj slepú dôveru státisícov dôchodcov, ktorí si mysleli teda, že keď volia tieto politické strany, tak im nebudú ubližovať a v žiadnom prípade im nebudú brať dvakrát viacej z jedného vrecka, ako im potom ako almužnu dajú do druhého vrecka. No a presne takto alebo ešte horšie je to v prípade daňových bonusov, ktoré sa počítajú alebo ktoré sú vyplácané na dieťa, podotýkam, podčiarkujem a píšem hrubým a boldom a veľkým, ktoré sa vyplácajú na, pre rodiny, ktorých rodičia pracujú. Čiže daňový bonus je na rozdiel akože pri tej celkovej podpore na dieťa, keď Slovensko dáva podporu, keď zjednoduším prídavok na dieťa a druhá podpora daňový bonus, tak prídavok na dieťa je 60 eur, ktorý sme viac ako o tuším 130 % zvýšili, lebo jednoducho, samozrejme, tí pred nami potrebovali si stavať vily na francúzskej Riviére, ale rodiny im boli ukradnuté, čože my sme ho zvýšili niekde z 24 eur na 60 eur a potom sme prudkým spôsobom zvýšili aj daňový bonus z niekde z 23,50 na 140 eur. Toto dokopy tvorí 200 eur na dieťa, taká talizmanová naša téma, ktorú sme si dali za cieľ, aby sme ju presadili. Kvôli prijatiu tejto pomoci, áno, Sulík a spol. sa spolčil s mafiou, ktorá nám vládne, a povalili Hegerovu vládu, lebo že teda to bolo, to bol strašný teda prehrešok voči, voči morálke, lebo my sme si vtedy dovolili osloviť poslancov ĽSNS, lebo sme hľadali poslancov v opozícii, ktorí majú svedomie, keď už ľudia v SaS svedomie nemali, a ktorí nám za to zahlasovali a ktorí, ktorým aj z tohto miesta ďakujem. No a týmto vlastne dokopy tá podpora na dieťa tvorí 200 eur na dieťa, lenže súčasná asociálna vláda sa rozhodla to tým rodinám s deťmi ukradnúť. A v prípade, keď si to spočítame, si pozrieme na daňový bonus, tak sa rozhodli znížiť daňový bonus zo 140 eur pri deťoch do 15 rokov len na 90 eur. To znamená takejto rodine na jedno dieťa berú 50 eur. V prípade dieťaťa nad, vlastne stredoškoláka, znižujú daňový bonus zo 140 eur na 50 eur, to znamená o 90 eur mesačne. Ešte raz, zo 140 eur mesačne na 50 eur a v prípade detí nad 18 rokov, čo sú teda, 18-roční sú bežní dnešní štvrtáci na stredných školách, tak tam sa táto asociálna mafiánska vláda rozhodla, že takýmto rodinám alebo na takéto deti rodinám nebude vyplácať žiadny daňový bonus a súčasných 50 eur sa im rozhodli ukradnúť úplne celých. Takže počítajme dopady na rodiny, príklad, dvaja stredoškoláci v rodine, tá rodina stratí na budúci rok len na daňových bonusoch, nieže stratí, ukradne jej táto mafiánska zberba, ktorá nám vládne, 2 160 eur, 2 160 eur! V prípade, ak taká rodina má povedzme že troch stredoškolákov akurát, tak to je 3 240 eur. V prípade, ak tá rodina má len teda dvoch-troch vysokoškolákov, tá rodina už nedostane absolútne žiadny daňový bonus, hoci historicky to tu desiatky rokov platilo, zrazu zlodeji, ktorí sa dostali podvodom k moci, hovoria, že nie, už sa to vyplácať nebude, nech to decko sa postaví na vlastné nohy, treba šetriť. No a preto aj Gašpar tu bol taký strašne dotklivý, lebo treba sa pýtať verejne, že ako je to možné, prečo zrazu tie rodiny majú takto na to doplatiť, keď my sme dokázali ufinancovať takúto obrovskú pomoc pre rodiny počas tých všetkých ťažkých kríz. Odpoveď je veľmi jednoduchá, my sme nekradli. A tu vidíte oni, ako aj teraz som si pred chvíľkou čítal správu, cez víkend Fico s Kaliňákom letia do Brazílie. Kaliňák vopred si vybral firmu, od ktorej kúpi lietadlá bez akejkoľvek súťaže za stovky miliónov eur. Bez akejkoľvek súťaže, lebo jeden skorumpovaný minister si v kancelárii dá cigáro, dohodne to, čo dohodnúť treba pri takýchto biznisoch, že, pán Kaliňák? A rozhodne sa, že on si nakúpi za stovky miliónov eur sám svojvoľne vybraté lietadlo, ktoré, alebo lietadlá pre armádu, ktoré chce. Ak by to, samozrejme, bolo, že to nakupuje štát od nejakej štátnej firmy, tam asi priestor na korupciu nie je, lenže to je nákup od súkromnej firmy a vzhľadom na to, čo vieme aj z vyšetrovacích spisov zo všetkých možných káuz, ktoré, áno, snažia sa na všetky tieto zlodejiny si dať amnestiu, aj si ju udelili, alebo teda beztrestnosť, tak vieme, že títo ľudia vyberajú úplatky všade, kde sa len dá. Podľa môjho odhadu pri takomto biznise, nákupe armádnych lietadiel od vopred vybratej firmy, to môžu byť úplatky úplne bez najmenších problémov vo výške 20, 30, 50 mil. eur. Ja sa čudujem aj súčasnému predsedajúcemu, že si nepostaví hlavu voči tomu a nepovie, že Kaliňákovi neklepne po prstoch, a nepovie radšej, že tie peniaze nech zostanú tým rodičom na tie rodičovské dôchodky alebo tým rodinám s deťmi na tie daňové bonusy. Ako keby všetci tu mali zrazu strach povedať Kaliňákovi, že nebudeš kradnúť, že biznis skončil. Ale nie, toto je podstata organizovaného zločinu alebo teda takýchto, takýchto zločineckých skupín, ktoré sa stručne nazývajú mafia, ktoré majú v podstate charakteristiky aj v Trestnom zákone, že majú viacero členov, existujú viacero rokov a existujú preto, aby legalizovali príjem z trestnej činnosti. A tu je tá odpoveď, ktorú som vyčítal aj Gašparovi, kvôli čomu mi teda bral slovo, hoci sa tváril potom pred médiami, že nie, nie, nie, to vôbec mu o to nešlo, že to jeho sa to nedotýka. Tu je tá odpoveď, že prečo tie rodiny s deťmi o tie daňové bonusy prídu. Lebo mali sme tu policajného prezidenta Tibora Gašpara, ktorý miesto toho, aby v pozícii policajného prezidenta strážil spoločné peniaze, ktoré aj tie rodiny s deťmi a aj ich starí rodičia, aj všetci, čo na Slovensku žijeme, po drobnom cez rôzne dane, poplatky, pokuty či odvody sme sa skladali do štátneho rozpočtu, tak mali sme tu policajného prezidenta, ktorý miesto toho, aby strážil tieto spoločné peniaze a aby policajtov povzbudzoval k tomu, že bojujte proti rozkrádaniu spoločného, proti korupcii, proti tunelovaniu spoločných peňazí, on miesto toho svojej rodine, svojmu synovcovi Norbertovi Bödörovi de facto nechal, že nech si sprivatizuje Národnú kriminálnu agentúru, elitný útvar Policajného zboru, mafián Norbert Bödör, aby dirigoval vlastne, koho bude Národná kriminálna agentúra vyšetrovať, komu pôjde po krku a akú kauzu upracú pod koberec. V súčinnosti s nimi fungoval obžalovaný zločinec, istý Kováčik, keď vám to meno nič nehovorí, to je bývalý špeciálny prokurátor alebo inak sa mu hovorilo myslím že 61:0, to znamená ako špeciálny prokurátor dostal na stôl šesťdesia... alebo vybral si, že on ich bude dozorovať, 61 mimoriadne závažných korupčných káuz a 61 korupčných káuz dokázal upratať pod koberec, aby sa mocným ľuďom, ktorí rozkrádali peniaze, ktoré patrili rodinám s deťmi, aby sa im za to rozkrádanie nič nestalo. Jednoducho dokonale zorganizovaný systém organizovaného zločinu, ktorý tu osem rokov vládol, keď hovorím len o období od roku 2012 do roku 2020, keď im prúdili každý rok do rozpočtu miliardy eur. Do rozpočtu teda štátneho, Sociálnej poisťovne, zdravotných poisťovní naozaj že prúdom im tiekli navyše peniaze, lebo sme mali ekonomický rast a žiadnu krízu, a oni si dovolili v tom čase normálne že drať tie rodiny s deťmi z kože. Tri roky im nevyplatili ani jedno jediné euro navyše vo forme daňových bonusov. Nezvýšili daňový bonus, hoci mali miliardy navyše. A neurobili to preto, lebo pre nich bolo dôležitejšie, aby tie peniaze, ktoré prišli do štátneho rozpočtu, odtiaľ ukradli a premiestnili napríklad do takej Kažimírovej vily na francúzskej Riviére v hodnote okolo 5-6 mil. eur, do Počiatkovej vily na francúzskej Riviére v hodnote okolo 5 mil. eur, do Stromčekovej vily na francúzskej Riviére v hodnote okolo 4,5-5 mil. eur. Jednoducho keď kúpite vilu, keď ste smerák a máte vilu pod 5 mil. na francúzskej Riviére, evidentne z nakradnutých peňazí, tak ste lúzer, toto bola ich hra. Toto bola ich ruská ruleta, ktorú tu hrali s rodinami s deťmi na Slovensku. Kvôli nim, kvôli takejto politike, že peniaze cucali od rodín, ale späť im tie peniaze nedávali, ako som povedal, nezvýšili daňový bonus ani o jedno euro, to boli, myslím, roky 2012, ´13, ´14 a potom, keď zvýšili, tak vždycky tak, že pár, pár centíkov navyše, kvôli takejto politike desiatky tisíc potratov na Slovensku bolo spáchaných. Desiatky tisíc rozhodnutí matiek, ktoré išli na potrat, na zabitie svojho dieťaťa len preto, lebo si to vyhodnotili v hlave, že nedokážu ďalšie dieťa do rodiny prijať. Alebo ani to prvé nedokážu prijať, lebo možno to bola slobodná matka. A ja sa potom pýtam, či máme morálne právo nazvať zločincov, ktorí tu vládli, na čele s policajným prezidentom Tiborom Gašparom, ktorý nieže slúžil obyčajným ľuďom, povedzme že tým tehotným mamám, ktoré boli v očakávaní, ale boli chudobné a nevedeli si možno dovoliť ďalšie dieťa, ktorý miesto toho, aby slúžil týmto matkám a poctivým daňovým poplatníkom, miesto toho slúžil mafii, či môžme o takomto človeku a o takýchto ľuďoch povedať, že sú vrahovia nenarodených detí, ktorých potratenie spôsobili kvôli tomu, že dovolili rozkrádať naše spoločné peniaze. Ja som hlboko presvedčený, že na to morálne právo máme a takýchto ľudí môžme nazývať vrahmi, lebo keď politik alebo verejný funkcionár, a duplom v pozícii policajného prezidenta, zneužije tak exemplárne, tak exemplárne, tak príkladmo postavenie a svoje poslanie, že má zabezpečovať spravodlivosť, má chrániť ľudí pred mafiou a on robí presný opak, že mafiu chráni pred spravodlivosťou a na základe toho sa vytrácajú milióny, desiatky a stovky miliónov eur zo Slovenska na luxusné vily na francúzskej Riviére a podobne a kvôli tomu matka tehotná stojí pred rozhodnutím, že pri tej almužne, ktorú jej dáva štát ako prídavok na dieťa a daňový bonus, si netrúfne prijať ďalšie dieťa do rodiny a kvôli tomu ide na potrat, tak máme plné právo nazvať týchto zločincov na čele s Tiborom Gašparom, že sú to vrahovia nenarodených detí a podľa môjho názoru masoví vrahovia. (Prerušenie vystúpenia predsedajúcim.) Danko, Andrej, podpredseda NR SR Prosím, pán poslanec, kľud, aj tak je prázdna sála, kľud s takýmito rečami, dobre? Matovič, Igor, poslanec NR SR Takže, pán predsedajúci, poprosím vás, ktorá reč vás vyrušila, lebo ja som na to háklivý, už mi tu raz zobral slovo aj dvakrát Gašpar. Danko, Andrej, podpredseda NR SR Vrahovia nenarodených detí si nemyslím, že sa sem hodí, dobre? Pokračujte v rozprave. Matovič, Igor, poslanec NR SR Dobre, ja si teda myslím, na rozdiel od vás, že to je presné pomenovanie, explicitné, presné pomenovanie pravdy, že Gašpar je vrah nenarodených detí tým, že dovolil, ako som to aj komplexne vysvetlil, že dovolil rozkrádať peniaze, ktoré boli určené na pomoc, áno, aj matkám, ktoré sú v očakávaní, na pomoc rodinám, aby tie rodiny boli schopné prijať ďalšie dieťa do svojej rodiny. Dobre, beriem, pán Danko, že váš názor, možno aj vzhľadom na kauzu Dobytkár, kedy zase, kde máte prsty vy a váš kamarát Martin Kvietik, myslím, že sa volá, s ktorým ste sa stretali v hoteli Albrecht a kde je obžalovaný z toho, že... (Prerušenie vystúpenia predsedajúcim.) Danko, Andrej, podpredseda NR SR Môžte sa držať témy? Matovič, Igor, poslanec NR SR Držím sa témy, hovorím presne o tom... Danko, Andrej, podpredseda NR SR Už ste zacítil príležitosť provokácie. Nikto nie je v sále, nikto vás tu nepočúva. Držte sa témy, nech sa páči, lebo vám pozastavím slovo a preruším schôdzu do pondelka do 9. hodiny. Matovič, Igor, poslanec NR SR Zdôvodňujem presne v súlade s témou, keďže dávame návrh na predĺženie daňového bonusu, zdôvodňujem, aby ľudia v kontexte chápali, že kde tie peniaze rozkradnuté skončili a prečo dnes rodiny s deťmi tie peniaze nemajú a prečo ich vy okrádate teraz o 90 eur mesačne, to znamená 2 160 eur rodinu s dvomi stredoškolákmi. Áno, zdôvodňujem to a že sa vám to zle počúva, lebo hovorím o tom, že ste s Kvietikom rozkrádali peniaze určené napríklad pre farmárov v hodnote desiatok miliónov eur, o čom dnes hovoria aj súdy, však je obžalovaný z toho. Ja viem, že sa vám to zle počúva, ale je to čistokrvná pravda. To naozaj máme mať akože na Slovensku demokraciu, kde za pravdu sa bude vykazovať za dvere? To je diktatúra, to je svojvôľa, pán predsedajúci. Takže nechoďte v šľapajách... (Prerušenie vystúpenia predsedajúcim.) Danko, Andrej, podpredseda NR SR Upozorňujem vás, že pozastavím vaše vystúpenie. Matovič, Igor, poslanec NR SR Ako? Nepočul som. Jáj, nepočul som. Dobre, takže môžem pokračovať. Takže, aby sme sa teda chápali, ľuďom treba hovoriť pravdu, že kvôli čomu súčasná vládna moc, alebo vláda organizovaného zločinu, prečo okráda rodiny s deťmi o podporu, ktorú my sme im horko-ťažko vybojovali naozaj v tých mimoriadne ťažkých rokoch, časoch, kedy sme riešili kvantum kríz a hospodárili sme s polovičným deficitom, s polovičným dlhom, zadlžovaním ročným, ako hospodárite teraz vy bez akejkoľvek krízy. Takže ale navrhujeme, aby sme túto našu pomoc predĺžili, ako sme ju nastavili, aj po prvom januári budúceho roku, aby sme neokrádali, sme, aby ste neokrádali rodiny. Stále máte čas to urobiť, ešte nie je prvý január, aby ste neokrádali rodiny o to, čo im patrí, lebo to sú ich peniaze. A je omnoho bezpečnejšie tie peniaze dať do peňaženiek jednotlivých rodín, lebo odtiaľ ich žiaden skorumpovaný Kaliňák, Kvietik, Bödör, Gašpar a podobní nemajú šancu ukradnúť. Rozdeliť tie peniaze do miliónov alebo státisícov rodinných peňaženiek je určite bezpečnejšie, ako ich dať k dispozícii jednému Kaliňákovi do kasičky, kde on má zrazu z roka na rok 700 mil. eur navyše a všetci budeme tŕpnuť, kde ďalší biznis nevýhodný pre štát urobí, bez súťaže, skryto, tajmo, len aby to bolo výhodné pre neho a pre jeho vlastnú peňaženku. Čiže ten návrh je, hovorím, veľmi jednoduchý, môžete predĺžiť ten návrh, stačí za neho hlasovať a ukázať, že vám na ľuďoch záleží. Ak budete hlasovať proti tomuto návrhu, znamená, že chcete naďalej kradnúť to, čo patrí rodinám s deťmi a nastaviť opäť podmienky prorodinnej slovenskej politiky tak, že omnoho dôležitejší bude váš biznis, vaše vily na francúzskej Riviére ako osud či už tých narodených, alebo nenarodených detí. Budem veľmi rád, ak by sa svedomie tu obrátilo aspoň dvom-trom poslancom zo súčasnej vládnej moci a aby podporili tento návrh zákona a na konci, keď ich bude o trošku viac, tak deti o tie peniaze neprídu. Okradnúť rodinu o tisícky, tisícky eur, ako som hovoril, pri dvoch stredoškolákoch o vyše 2 000 eur, to je ako donebavolajúci hriech. A zároveň byť ticho a tolerovať, že si tu Kažimír, Stromček, Počiatek a ostatní zlodeji nakradli peniaze a kúpili za nakradnuté peniaze, za evidentné úplatky vily na francúzskej Riviére, je rovnako donebavolajúci hriech. Takže poprosil by som, aby v súčasnej vládnej koalícii to nebolo len o tom, že si tu budú trucovať navzájom medzi sebou a robiť biznisy, ale aby sa tam našla jedna statočná strana, môže to byť aj tá SNS, ktorá má maslo na hlave za rozkrádanie republiky, to vieme, a aby sa napríklad ona postavila za tie rodiny a aby si povedali, že berú späť to, čo tu urobili, a že nedajú do gágora Kaliňákovi skorumpovanému 700 mil. eur, ale že tie peniaze radšej chcú späť pre rodiny s deťmi alebo pre tých rodičov, ktorým ukradli, starým rodičom, ktorým ukradli rodičovský dôchodok. Budem veľmi rád, ak podporíte tento návrh zákona, lebo je správny, spravodlivý a je to hlavne zadosťučinenie pre rodiny s deťmi, že tu v podstate v takomto skorumpovanom mafiánskom štáte naďalej spolu s nami chcú žiť a vychovávať svoje deti. Ďakujem pekne.